ಕೊರೊನಾಸುರನನ್ನು ಕೊಲ್ಲುತ್ತಿರುವ ವೈದ್ಯೆರೂಪದ ದುರ್ಗೆ.. ಅರ್ಥಪೂರ್ಣ ಎಂದ ಶಶಿ ತರೂರ್ ನವದೆಹಲಿ: ಅಕ್ಟೋಬರ್ 22 ರಿಂದ ಪಶ್ಚಿಮ ಬಂಗಾಳದಲ್ಲಿ ಪ್ರಾರಂಭವಾಗಲಿರುವ ದುರ್ಗಾಪೂಜೆಗೆ ಸಕಲ ಸಿದ್ಧತೆಗಳು ನಡೆಯುತ್ತಿವೆ. ಗಣೇಶನ ಹಬ್ಬದಲ್ಲಿ ವಿಭಿನ್ನ ಗಣಪನ ಮೂರ್ತಿಗಳನ್ನು ನಿರ್ಮಿಸುವಂತೆ ದುರ್ಗಾಪೂಜೆಗೂ ಹಲವು ರೀತಿಯ ದುರ್ಗೆಯ ಮೂರ್ತಿಗಳನ್ನು ನಿರ್ಮಾಣ ಮಾಡಲಾಗಿದೆ. ಕೈನಲ್ಲಿ ಸಿರಿಂಜ್ನ ಭರ್ಜಿ ಹಿಡಿದು ಕೊರೊನಾಸುರನನ್ನ ಕೊಂದು ಹಾಕುತ್ತಿರುವ ವೈದ್ಯೆಯ ವೇಷದಲ್ಲಿರುವ ದುರ್ಗೆಯ ಮೂರ್ತಿಯೊಂದು ಸೋಷಿಯಲ್ ಮೀಡಿಯಾದಲ್ಲಿ ವೈರಲ್ ಆಗಿದೆ. ಮೂರ್ತಿಯನ್ನು ನಿರ್ಮಿಸಿದ ಕಲಾವಿದನ ಬಗ್ಗೆಯೂ ಮೆಚ್ಚುಗೆ ವ್ಯಕ್ತವಾಗುತ್ತಿದೆ. ಈ ವಿಭಿನ್ನ ಮೂರ್ತಿಯ ಪೋಟೋವನ್ನು ಹಂಚಿಕೊಂಡಿರುವ ಕಾಂಗ್ರೆಸ್ ನಾಯಕ ಶಶಿ ತರೂರ್ ಈ ಮೂರ್ತಿ ಅರ್ಥಪೂರ್ಣವಾಗಿದೆ ಎಂದಿದ್ದಾರೆ. ಅಲ್ಲದೇ ಮೂರ್ತಿಯನ್ನು ರಚಿಸಿದ ಕಲಾವಿದನನ್ನು ಹೊಗಳಿದ್ದಾರೆ. ಇನ್ನು ಕೊರೊನಾ ಸೋಂಕಿನ ಹಿನ್ನೆಲೆ ದುರ್ಗಾಪೂಜೆಗಾಗಿ ನಿರ್ಮಿಸಲಾದ ಪೆಂಡಾಲ್ಗಳಲ್ಲಿ ನೋಂದಾಯಿತ ವ್ಯಕ್ತಿಗಳಷ್ಟೇ ಹಾಜರಿರಬೇಕು. ಬೇರೆ ಯಾರಿಗೂ ಪೆಂಡಾಲ್ಗಳಲ್ಲಿ ಅವಕಾಶವಿಲ್ಲ ಎಂದು ಅಲ್ಲಿನ ಸರ್ಕಾರ ಆದೇಶ ಹೊರಡಿಸಿದೆ.